CELEX: 52016PC0548
Language: sl
Date: 2016-08-31
Title: Predlog SKLEP SVETA o uvedbi nadzornih ukrepov za novo psihoaktivno snov metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA)

EVROPSKA KOMISIJA
            Bruselj, 31.8.2016
            COM(2016) 548 final
            2016/0262(NLE)
            Predlog
            SKLEP SVETA
            o uvedbi nadzornih ukrepov za novo psihoaktivno snov metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi
                  1
                določa tristopenjski postopek, ki lahko vodi do uvedbe nadzornih ukrepov za novo psihoaktivno snov po vsej Uniji.
            
            
               Skupno poročilo Evropskega centra za spremljanje drog in zasvojenosti z drogami (v nadaljnjem besedilu: ECSDZD) ter Europola, pripravljeno v skladu s členom 5 Sklepa Sveta 2005/387/PNZ, je bilo objavljeno 15. aprila 2016. Svet je 26. maja 2016 na zahtevo Komisije in 13 držav članic ter v skladu s členom 6(1) zgoraj navedenega sklepa Sveta zahteval oceno tveganj, ki jih povzročajo uporaba in proizvodnja nove psihoaktivne snovi MDMB-CHMICA ter trgovina z njo, ter oceno vpletenosti organiziranega kriminala in možnih posledic nadzornih ukrepov, uvedenih za to snov.
            
            
               Tveganja v zvezi z MDMB-CHMICA je ocenil znanstveni odbor ECSDZD v skladu z določbami člena 6(2), (3) in (4) Sklepa Sveta. Predsednik znanstvenega odbora je poročilo o oceni tveganja Komisiji in Svetu predložil 28. julija 2016. Glavni rezultati ocene tveganja so naslednji:
            
            
               MDMB-CHMICA se uvršča k sintetičnim agonistom kanabinoidnih receptorjev, tj. kemično raznoliki skupini snovi, imenovanih tudi sintetični kanabinoidi. Snov je na trgu z drogami v Evropski uniji na voljo vsaj od avgusta 2014 in je bila odkrita v 23 državah članicah.
            
            
               Zaradi velike jakosti MDMB-CHMICA in izredno spremenljivih količin te spojine v „zakonitih drogah“ obstaja veliko tveganje za akutno strupenost. Osem držav članic je poročalo o skupaj 28 smrtnih primerih in 25 akutnih zastrupitvah, povezanih z MDMB-CHMICA. 
            
            
               Komisija v skladu s členom 8(1) Sklepa Sveta 2005/387/PNZ v roku šestih tednov od prejema poročila o oceni tveganja Svetu predloži bodisi pobudo, da se za novo psihoaktivno snov uvedejo nadzorni ukrepi po vsej Uniji, bodisi poročilo, v katerem pojasni, zakaj po njenem mnenju taka pobuda ni potrebna. V skladu s sodbo Sodišča z dne 16. aprila 2015 v združenih zadevah C-317/13 in C-679/13 se je treba pred sprejetjem akta, ki temelji na členu 8(1) Sklepa Sveta 2005/387/PNZ, posvetovati z Evropskim parlamentom. 
            
            
               Komisija na podlagi ugotovitev poročila o oceni tveganja meni, da obstajajo razlogi za uvedbo nadzornih ukrepov za to snov po vsej Uniji. Iz poročila o oceni tveganja izhaja, da je akutna strupenost MDMB-CHMICA tako huda, da lahko resno škoduje zdravju. V več poročilih je bilo kot možna posledica uporabe MDMB-CHMICA navedeno tudi nasilno in napadalno vedenje.
            
            
               2.CILJ PREDLOGA 
            
            
               Cilj tega predloga sklepa Sveta je pozvati države članice, naj za MDMB-CHMICA uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi iz Konvencije Združenih narodov o psihotropnih snoveh iz leta 1971.
            
            
               2016/0262 (NLE)
            
            
               Predlog
            
            
               SKLEP SVETA
            
            
               o uvedbi nadzornih ukrepov za novo psihoaktivno snov metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi
                  2
                in zlasti člena 8(3) Sklepa,
            
            
               ob upoštevanju predloga Evropske komisije,
            
         
         
            
               ob upoštevanju mnenja Evropskega parlamenta
                  3
               , 
            
            
               v skladu s posebnim zakonodajnim postopkom,
            
            
               ob upoštevanju naslednjega:
            
            
               (1)Poročilo o oceni tveganja glede nove psihoaktivne snovi MDMB-CHMICA je bilo pripravljeno v skladu s členom 6 Sklepa Sveta 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami ter je bilo nato 28. julija 2016 predloženo Komisiji in Svetu.
            
            
               (2)MDMB-CHMICA se uvršča k sintetičnim agonistom kanabinoidnih receptorjev, tj. kemično raznoliki skupini snovi, imenovanih tudi sintetični kanabinoidi. Sintetični agonisti kanabinoidnih receptorjev so funkcionalno podobni Δ9-tetrahidrokanabinolu (THC), ki je glavna psihoaktivna snov kanabisa. Agonisti kanabinoidnih receptorjev, ki se jih nadzoruje v skladu s Konvencijo Združenih narodov o psihotropnih snoveh iz leta 1971, so: glavna aktivna snov kanabisa, tj. delta-9-tetrahidrokanabinol (Δ9-THC), ter dva sintetična kanabinoida, in sicer naftalen-1-il(1-pentil-1H-indol-3-il)metanon (JWH-018) in 1-(5-fluoropentil)-1H-indol-3-il]-(naftalen-1-il)-metanon (AM-2201).
            
            
               (3)Zaradi velike jakosti MDMB-CHMICA in izredno spremenljivih količin te spojine v „zakonitih drogah“ obstaja veliko tveganje za akutno strupenost.
            
            
               (4)Snov MDMB-CHMICA je na trgu z drogami v Uniji na voljo vsaj od avgusta 2014 in je bila odkrita v 23 državah članicah. Običajno se prodaja v obliki komercialnih izdelkov oziroma tako imenovanih „zakonitih drog“ v trgovinah s pripomočki za uporabo drog ter na spletu kot „zakonit“ nadomestek kanabisa. Iz razpoložljivih informacij je razvidno, da MDMB-CHMICA v obliki prahu v razsuti obliki proizvajajo kemična podjetja s sedežem na Kitajskem. Prah se nato uvozi v Unijo, kjer se predela in pakira v komercialne mešanice za kajenje ali pa se prodaja v prahu. Informacij o proizvodnji MDMB-CHMICA v Uniji ni.
            
            
               (5)MDMB-CHMICA se običajno uživa s kajenjem zeliščne mešanice, ki je lahko že pripravljena za uporabo v obliki komercialne „zakonite droge“, redkeje pa si jo uporabnik pripravi sam. Na komercialnih izdelkih običajno ni navedeno, ali vsebujejo MDMB-CHMICA ali katere koli druge sintetične agoniste kanabinoidnih receptorjev. Zato se številne osebe, izpostavljene MDMB-CHMICA, morda ne zavedajo, da uživajo to snov. Prav tako morda ne vedo, kolikšen odmerek uživajo. V proizvodnem postopku lahko pride tudi do neenakomerne porazdelitve snovi v rastlinski snovi, zato lahko nekateri izdelki vsebujejo dele z visoko koncentracijo kanabinoida, s čimer se poveča tveganje za akutno strupenost in izbruh množičnih zastrupitev. 
            
            
               (6)Razpoložljivi podatki kažejo, da MDMB-CHMICA uživajo uporabniki kanabisa, „psihonavti“ in osebe, ki jih redno testirajo na uporabo drog, vključno z osebami v zaporu. 
            
            
               (7)Čeprav natančnih podatkov o možnih učinkih MDMB-CHMICA na neposredno družbeno okolje ali družbo kot celoto ni, je bilo v več poročilih kot možna posledica uporabe te snovi navedeno nasilno in napadalno vedenje. Poleg tega odkritje MDMB-CHMICA v primerih suma vožnje pod vplivom drog kaže na možno večje tveganje za javno varnost.
            
            
               (8)Osem držav članic je poročalo o skupaj 28 smrtnih primerih in 25 akutnih zastrupitvah, povezanih z MDMB-CHMICA. Če bi snov MDMB-CHMICA postala dostopnejša in bi se krog njenih uporabnikov razširil, bi to lahko imelo resne posledice za zdravje posameznikov in javno zdravje.
            
            
               (9)Informacij o morebitni vpletenosti organiziranega kriminala v proizvodnjo, distribucijo in dobavo MDMB-CHMICA ter trgovino z navedeno snovjo znotraj Unije je malo.
            
            
               (10)MDMB-CHMICA ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Vendar pa je na seznamu snovi, ki bodo morda preučene na 38. sestanku Strokovnega odbora za odvisnost od drog v okviru Svetovne zdravstvene organizacije, ki pripravlja priporočila za Komisijo Združenih narodov za droge o nadzornih ukrepih, ki se mu zdijo primerni.
            
            
               (11)Uporaba MDMB-CHMICA v humani ali veterinarski medicini ni uveljavljena ali priznana. Ni znakov, da bi se ta snov uporabljala za druge namene, z izjemo uporabe v analitičnih referenčnih materialih in znanstvenih raziskavah, ki so namenjene proučevanju njenih kemijskih, farmakoloških in toksikoloških lastnosti ter so bile opravljene zaradi njene prisotnosti na trgu z drogami.
            
            
               (12)V poročilu o oceni tveganja je navedeno, da je o MDMB-CHMICA na voljo malo znanstvenih dokazov ter da so potrebne nadaljnje raziskave. Vendar so razpoložljivi dokazi in informacije o zdravstvenih in socialnih tveganjih, ki jih predstavlja ta snov, zadostna podlaga za uvedbo nadzornih ukrepov za MDMB-CHMICA po vsej Uniji.
            
            
               (13)Ker deset držav članic izvaja nadzor nad MDMB-CHMICA na podlagi nacionalne zakonodaje v skladu z obveznostmi iz Konvencije Združenih narodov o psihotropnih snoveh iz leta 1971, pet držav članic pa nadzor izvaja z drugimi zakonodajnimi ukrepi, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito pred tveganji, ki lahko nastanejo zaradi razpoložljivosti in uporabe te snovi.
            
            
               (14)Sklep 2005/387/PNZ ni zavezujoč za Združeno kraljestvo, zato Združeno kraljestvo ne sodeluje pri sprejetju tega sklepa, s katerim se izvaja Sklep 2005/387/PNZ in ki zanj ni zavezujoč ter se v njem ne uporablja –
            
            
            
               SPREJEL NASLEDNJI SKLEP: 
            
            
               Člen 1
            
         
         
            
               Za novo psihoaktivno snov metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA) se uvedejo nadzorni ukrepi po vsej Uniji.
            
            
               Člen 2
            
            
               Države članice čim prej in najpozneje do [eno leto od datuma objave tega sklepa] sprejmejo potrebne ukrepe v skladu s svojim nacionalnim pravom, da za novo psihoaktivno snov iz člena 1 uvedejo nadzorne ukrepe in kazenske sankcije, kot jih določa njihova zakonodaja v skladu z obveznostmi iz Konvencije Združenih narodov o psihotropnih snoveh iz leta 1971.
            
            
               Člen 3
            
            
               Ta sklep začne veljati dan po objavi v Uradnem listu Evropske unije.
            
            
               Ta sklep se uporablja v skladu s Pogodbama.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 127, 20.5.2005, str. 32.
               
               
                  
                     (2)
                  UL L 127, 20.5.2005, str. 32.
               
               
                  
                     (3)
                  UL C , , str. .